b'\n_START_ARTICLE_\nFarouk El Okdah\n_START_SECTION_\nBiografi\n_START_PARAGRAPH_\nEl Okdah er utdannet Bachelor of Science in Commerce fra Universitetet i Kairo, og er i tillegg Master of Accounting fra samme universitet i 1981. Han har ogs\xc3\xa5 tatt Master of Business Administration (1981) og doktorgrad (Ph.D.) innen \xc2\xabBusiness and Applied Economics\xc2\xbb ved The Wharton School ved University of Pennsylvania. _NEWLINE_Han startet sin yrkeskarriere som foreleser innen regnskap og \xc3\xb8konomi ved The Wharton School ved University of Pennsylvania, fra 1978 til 1982. Deretter jobbet han for banken Irving Trust i New York fram til 1998, der han var Assistant Vice President for Midt\xc3\xb8stendivisjonen ansvarlig for Afrikadivisjonen. Fra 1998 til 2002 jobbet han for The Bank of New York, bl.a. som Vice President, samtidig som han var administrerende direkt\xc3\xb8r i selskapet Incolease (1997\xe2\x80\x932002). _NEWLINE_I januar 2003 begynte han i sentralbanken, som administrerende direkt\xc3\xb8r og styreformann, og i desember samme \xc3\xa5r overtok han som sentralbanksjef etter Mahmoud Abul-Eyoun, etter at han ble utpekt av president Hosni Mubarak i slutten av november._NEWLINE_I november 2011 startet El Okdah sin tredje 4-\xc3\xa5rsperiode som sentralbanksjef. Da denne perioden utl\xc3\xb8p i januar 2013 gikk han av, og ble erstattet av Hisham Ramez Abdel Hafez, som ble innsatt 4. februar 2013.\n_START_SECTION_\nAnnet\n_START_PARAGRAPH_\nEl Okdah har b\xc3\xa5de egyptisk og USA-amerikansk statsborgerskap, og snakker b\xc3\xa5de arabisk og engelsk flytende. Han er gift og har to barn.'